b'\n_START_ARTICLE_\nEnkomjenda\n_START_PARAGRAPH_\nEnkomjenda (isp. encomienda \xe2\x80\x93 pavedimas, globa) \xe2\x80\x93 XVI \xe2\x80\x93 XVIII a. ispan\xc5\xb3 kolonijose Amerikoje gyvavusi ind\xc4\x97n\xc5\xb3 i\xc5\xa1naudojimo forma, pagr\xc4\xafsta tariamu pasitik\xc4\x97jimu tarp ispan\xc5\xb3 kolonizatori\xc5\xb3 ir vietini\xc5\xb3 gventoj\xc5\xb3. Enkomjend\xc4\x85 suk\xc5\xabr\xc4\x97 Ispanijos monarchai, vykstant Amerikos ir Filipin\xc5\xb3 kolonizacijai; tokiu b\xc5\xabdu nor\xc4\x97ta \xc4\xaftvirtinti ispan\xc5\xb3 u\xc5\xbekariavimus. Galutinai panaikinta XIX a. prad\xc5\xbeioje._NEWLINE_Remiantis kai kuriomis viduram\xc5\xbei\xc5\xa1komis feodalizmo normomis, konkistadorui b\xc5\xabdavo suteikiama teis\xc4\x97 \xe2\x80\x9egloboti\xe2\x80\x9c nukariautus vietinius gyventojus, sukuriant pana\xc5\xa1\xc5\xb3 santyk\xc4\xaf, koks atsirado tarp Europos senjor\xc5\xb3 ir vasal\xc5\xb3 Rekonkistos metu Naujojoje Kastilijoje. Ta\xc4\x8diau enkomjenda nebuvo nauja feodalizmo atmaina, kadangi enkomenderui ind\xc4\x97n\xc5\xb3 \xc5\xbeem\xc4\x97 tiesiogiai nepriklaus\xc4\x97, ji vis dar buvo sen\xc5\xb3j\xc5\xb3 \xc5\xbeemyno gyventoj\xc5\xb3 nuosavyb\xc4\x97. Toki\xc4\x85 tvark\xc4\x85 formaliai saugojo Kastilijos karalyst\xc4\x97, nes u\xc5\xbekariavimo prad\xc5\xbeioje beveik visos nauj\xc5\xb3j\xc5\xb3 \xc5\xbeemi\xc5\xb3 administravimo teis\xc4\x97s atiteko Kastilijos karalienei. Tuo tarpu Karalyst\xc4\x97 visoms Ispanijos kolonijoms Amerikoje ir Filipinuose band\xc4\x97 primesti savus \xc4\xafstatymus._NEWLINE_Enkomjend\xc4\x85 daugiausiai gal\xc4\x97jo sudaryti 300 ind\xc4\x97n\xc5\xb3, nors jose retai teb\xc5\xabdavo pasiektas toks skai\xc4\x8dius. Enkomenderai tur\xc4\x97jo teis\xc4\x99 apmokestinti \xc5\xbemones, esan\xc4\x8dius j\xc5\xb3 globoje ir, prireikus, sukviesti juos kolektyviniam darbui, ta\xc4\x8diau u\xc5\xbekariautojai netur\xc4\x97jo jokios juridin\xc4\x97s galios juos valdyti: vietiniai gyventojai nebuvo vergai, teisi\xc5\xa1kai jie buvo laisvi \xc5\xbemon\xc4\x97s. Mainais u\xc5\xbe nemokamas \xc5\xbeemes ir darbo j\xc4\x97g\xc4\x85, monarchija i\xc5\xa1 enkomjendos valdytoj\xc5\xb3 tik\xc4\x97josi naujos, stabilios, ir svarbiausia, kataliki\xc5\xa1kos visuomen\xc4\x97s. Ind\xc4\x97nai labai pasitik\xc4\x97jo naujakuri\xc5\xb3 s\xc4\x85\xc5\xbeiningumu, tod\xc4\x97l paspartindami sistemos veikl\xc4\x85, greitai tapo ispan\xc5\xb3 priespaudos ir i\xc5\xa1naudojimo aukomis. Tariamas krik\xc5\xa1\xc4\x8dionyb\xc4\x97s platinimas ir stabilios visuomen\xc4\x97s k\xc5\xabrimas tapo tos priespaudos \xc4\xafrankiais._NEWLINE_Kastilijos karalyst\xc4\x97 1493 m. gegu\xc5\xbe\xc4\x99 \xc4\xaftvirtino enkomjendos sistem\xc4\x85 Espanjoloje (Haitis), ta\xc4\x8diau ten ji \xc4\xafgavo dar \xc5\xbeiauresn\xc4\xaf mast\xc4\x85 ir nepasitvirtino.'